Min qal li mhux sa jkollna Ġimgħa l-Kbira dis-sena? Mela ma rajtuhiex il-Purċissjoni immensa ta' persuni li nstabu pożittivi għall-Coronavirus? M'intomx tarawha l-Via Crucis tal-ħaddiema tas-saħħa li tielgħa l-Kalvarju tal-pandemija, mifnija u mbeżżgħa f'qalbha li mhux sa jirnexxilha tirreżisti? Ma rajtuhomx it-tobba bl-uniformi bajda jerfgħu s-salib doloruż tal-persuni kontaminati? M'intomx tarawhom ix-xjenzati jegħrqu l-ilma u d-demm, bħal fil-Ġetsemani, ifittxu trattament jew vaċċin? Nitlobkom, tgħidux li Ġesù mhuwiex għaddej mit-toroq din is-sena... meta tant persuni jkollhom joħorġu jaħdmu biex lilna kollha jġibulna l-ikel u l-mediċini. Ma rajtuhomx tant Ċirinej joffru ruħhom b'mod jew b'ieħor biex jerfgħu s-slaleb tqal? M'intomx taraw kemm Veronki, esposti għall-infezzjoni biex jixxuttaw il-wiċċ ta' persuni kontaminati? Min minna ma jilmħux lil Ġesù jaqa' fl-art, kull darba li nisimgħu l-aħbar li tkessaħna tal-għadd tal-vittmi? Mhumiex jgħixu l-Passjoni forsi d-djar mimlija bil-persuni anzjani u dawk li jduru bihom... bil-fattur ta' riskju iktar għoli? Mhix qisha kuruna tax-xewk għat-tfal obbligati jgħixu din il-kriżi magħluqin, bla ma jistgħu jifhmu daqshekk l-għaliex... bla ma jistgħu jiġġerrew fil-ġonna u fit-toroq? Mhumiex iħossuhom inġustament ikkundannati l-iskejjel, l-universitajiet, u tant negozji li ġew obbligati jagħlqu? Forsi l-pajjiżi kollha tad-dinja mhumiex mogħtija bil-ħarta, imsawta mill-flaġell ta' dan il-virus! U f'din it-triq ta' tbatija ma jonqosx Ponzju Pilatu li jaħsel idejh... id-diriġenti li jfittxu sempliċiment kif ħa jiksbu vantaġġ politiku jew ekonomiku mis-sitwazzjoni, mingħajr ma jagħtu kas tal-persuni? Forsi mhumiex ibatu, bla ma jistgħu jagħmlu xejn bħad-dixxipli mingħajr l-Imgħallem, tant familji u persuni waħidhom magħluqa d-dar, bosta bil-problemi, bla ma jafu kif jew meta se jispiċċa kollox? Il-wiċċ imnikket ta' Marija forsi ma jilmax f'dak ta' tant ommijiet li qed ibatu minħabba l-mewt, fis-skiet u mill-bogħod, ta' persuna għażiża? Ma tixbahx it-tiċrit tal-libsa... it-tbatija ta' tant familji u ta' intrapriżi żgħar li qed jaraw itiru mar-riħ il-flus li b'għaqal irnexxielhom jaħżnu? L-agunija ta' Ġesù fuq is-salib forsi ma ġġagħalniex naħsbu fin-nuqqas ta' ventilaturi fl-ITU? Nitlobkom, tgħidux: Ġimgħa l-Kbira... Għid din is-sena! Le, tgħidux hekk! Għax id-dramm tal-Passjoni aktarx qatt ma kien daqshekk reali u awtentiku, u l-istess ħajja tagħna qatt ma stenniet b'daqshekk ħerqa u tama l-Qawmien! Knisja ta' San Ġwann Battista ta' Tarragona ( Spanja) Miġub għall-Malti minn Francesco Pio Attard
Min qal li mhux sa jkollna Ġimgħa l-Kbira?